CELEX: 32018D1037
Language: bg
Date: 2018-07-20 00:00:00
Title: Решение за изпълнение (ЕС) 2018/1037 на Комисията от 20 юли 2018 година за прекратяване на антидъмпинговата процедура по отношение на вноса на нисковъглероден ферохром с произход от Китайската народна република, Руската федерация и Турция

23.7.2018   
            
            
               BG
            
            
               Официален вестник на Европейския съюз
            
            
               L 185/48
            
         РЕШЕНИЕ ЗА ИЗПЪЛНЕНИЕ (ЕС) 2018/1037 НА КОМИСИЯТА
   от 20 юли 2018 година
   за прекратяване на антидъмпинговата процедура по отношение на вноса на нисковъглероден ферохром с произход от Китайската народна република, Руската федерация и Турция
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 9, параграф 1 от него,
   като има предвид, че:
   1.   ПРОЦЕДУРА
   
   1.1.   Започване на процедурата
   
   
               (1)
            
            
               На 23 юни 2017 г. Европейската комисия („Комисията“) започна антидъмпингово разследване по отношение на вноса в Съюза на нисковъглероден ферохром (НВФХ) с произход от Китайската народна република (КНР), Руската федерация („Русия“) и Турция („засегнатите държави“) съгласно член 5 от основния регламент. Комисията публикува известие за започване на съответна процедура в Официален вестник на Европейския съюз (2) („известието за започване на процедурата“).
            
         
               (2)
            
            
               Комисията започна разследването вследствие на жалба, подадена на 10 май 2017 г. от Асоциацията на европейските производители на феросплави („Euroalliages“ или „жалбоподателя“) от името на единствения производител на нисковъглероден ферохром в Съюза — Elektrowerk Weisweiler GmbH. Жалбоподателят представлява 100 % от общото производство на НВФХ в Съюза. В жалбата се съдържаха доказателства за дъмпинг и произтичаща от него съществена вреда, които бяха счетени за достатъчно основание за започване на разследването.
            
         
               (3)
            
            
               В известието за започване на процедурата Комисията прикани заинтересованите страни да се свържат с нея, за да вземат участие в разследването. Освен това Комисията изрично информира жалбоподателя, известните производители износители в засегнатите държави, китайските, руските и турските органи, известните вносители, ползвателите и сдруженията, за които е известно, че са засегнати, за започването на разследването и ги прикани да вземат участие.
            
         1.2.   Отговори на въпросника
   
   
               (4)
            
            
               Комисията изпрати въпросници на единствения производител на НВФХ в Съюза, на десетима ползватели и на осем вносители, които заявиха интерес след започване на процедурата.
            
         
               (5)
            
            
               Комисията получи отговори от един турски производител, от единствения производител в Съюза и от четирима ползватели на НВФХ. Никой от осемте вносители не отговори на въпросника.
            
         1.3.   Контролни посещения
   
   
               (6)
            
            
               Комисията издири и провери цялата информация, която сметна за необходима за определяне на дъмпинга, произтичащата вреда и интереса на Съюза. В съответствие с член 16 от основния регламент бяха извършени контролни посещения в сградите на следните дружества:
               
                           —
                        
                        
                           производители в Съюза:
                           
                                       —
                                    
                                    
                                       Elektrowerk Weisweiler GmbH — „EWW“, Германия и свързаното с него дружество, Afarak Trading Limited — „ATL“, Малта;
                                    
                                 
                     
                           —
                        
                        
                           ползватели:
                           
                                       —
                                    
                                    
                                       Aperam Sourcing SCA, Люксембург,
                                    
                                 
                                       —
                                    
                                    
                                       Salzgitter AG, Германия,
                                    
                                 
                                       —
                                    
                                    
                                       VDM Metals International GmbH, Германия;
                                    
                                 
                     
                           —
                        
                        
                           производител износител в Турция:
                           
                                       —
                                    
                                    
                                       Eti Elektrometalurji A.Ș., Анталия, Турция.
                                    
                                 
                     
         1.4.   Разследван период и разглеждан период
   
   
               (7)
            
            
               Разследването на дъмпинга и вредата обхвана периода от 1 април 2016 г. до 31 март 2017 г. („разследвания период“ или РП). Разглеждането на тенденциите от значение за оценка на вредата обхвана периода от 1 януари 2014 г. до края на разследвания период („разглеждания период“).
            
         1.5.   Неналагане на временни мерки
   
   
               (8)
            
            
               Поради липсата на яснота относно обхвата на продукта Комисията реши да не налага временни мерки, а да продължи разследването. На 23 март 2018 г. всички заинтересовани страни получиха информационен документ, в който се изложиха причините да не се налагат временни мерки. Няколко заинтересовани страни представиха писмени мнения.
            
         2.   ОТТЕГЛЯНЕ НА ЖАЛБАТА И ПРЕКРАТЯВАНЕ НА ПРОЦЕДУРАТА
   
   
               (9)
            
            
               По електронна поща на 22 май 2018 г. жалбоподателят уведоми Комисията, че иска да оттегли жалбата си.
            
         
               (10)
            
            
               В съответствие с член 9, параграф 1 от основния регламент при оттегляне на жалба процедурите могат да бъдат прекратени, освен когато прекратяването не е в интерес на Съюза.
            
         
               (11)
            
            
               Жалбоподателят е единственият производител на НВФХ в Съюза и никоя друга страна не заяви, че се противопоставя на евентуалното налагане на антидъмпингови мерки. От друга страна, тъй като при разследването не се установиха съображения, които да показват, че прекратяването няма да е в интерес на Съюза, се счете, че настоящата процедура следва да се прекрати.
            
         
               (12)
            
            
               Като се имат предвид оттеглянето на жалбата от промишлеността на Съюза и предлаганото прекратяване на процедурата без налагане на мерки, Комисията не счита за необходимо да анализира коментарите, получени от заинтересованите страни във връзка със започването на разследването и с предварителните констатации от информационния документ, посочен в съображение 8.
            
         3.   РАЗГЛАСЯВАНЕ И ЗАКЛЮЧЕНИЕ
   
   
               (13)
            
            
               Заинтересованите страни бяха информирани за намерението на Комисията да прекрати процедурата и им беше предоставена възможност за коментари. Комисията обаче не получи коментари, които да доказват, че подобно прекратяване няма да е в интерес на Съюза.
            
         
               (14)
            
            
               Поради това Комисията стигна до заключението, че антидъмпинговата процедура по отношение на вноса в Съюза на ферохром, съдържащ тегловно повече от 0,05 %, но не повече от 0,5 % въглерод, с произход от КНР, Русия и Турция следва да се прекрати без налагане на мерки.
            
         
               (15)
            
            
               Настоящото решение е в съответствие със становището на Комитета, създаден с член 15, параграф 1 от основния регламент,
            
         ПРИЕ НАСТОЯЩОТО РЕШЕНИЕ:
   Член 1
   Прекратява се антидъмпинговата процедура по отношение на вноса на ферохром, съдържащ тегловно повече от 0,05 %, но не повече от 0,5 % въглерод, с произход от КНР, Русия и Турция, понастоящем класиран в код по КН 7202 49 50.
   Член 2
   Настоящото решение влиза в сила в деня след деня на публикуването му в Официален вестник на Европейския съюз.
   
   
      Съставено в Брюксел на 20 юли 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 176, 30.6.2016 г., стр. 21.
   
      (2)  Известие за започване на антидъмпингова процедура по отношение на вноса на нисковъглероден ферохром с произход от Китайската народна република, Русия и Турция (ОВ C 200, 23.6.2017 г., стр. 17).